# **Poziv za registraciju za „Istraživački inkubator“ program podrške za mlade istraživače**

Centar za razvojne evaluacije i društvena istraživanja - [CREDI](https://credi.ba/) objavljuje poziv za registraciju druge generacije polaznika programa „Istraživački inkubator“, koji implementira u okviru svog InQuire Evidence2Policy Hub-a. Cilj ovog programa je da podrži istraživanja iz društvenih nauka, te omogući mladim istraživačima da razviju vještine izrade metodološki validnih istraživačkih prijedloga projekata čija implementacija treba rezultirati u nalazima koji su relevantni za diskusiju i donošenje kvalitetnijih zakona, politika i programa u BiH.

Istraživački inkubator je program podrške studentima postdiplomskih studija sa univerziteta u BiH, kao i drugim istraživačima, gdje polaznici kroz seriju praktičnih radionica stiču praktično znanje o izradi metodologije istraživanja u oblastima društvenih nauka i rade na vlastitom prijedlogu projekta. Kao rezultat programa, svaki polaznik će imati detaljno razrađen prijedlog istraživanja, koji može koristiti za svoj magistrarski/doktorski studij i/ili za apliciranje na pozive za finansiranje istraživanja. Polaznici koji budu izabrani da učestvuju u programu Istraživački inkubator će, pored serije radionica, dobiti pristup podacima u okviru Arhive podataka iz društvenih nauka u Bosni i Hercegovini – DASS-BiH, pristup stručnoj literaturi, pristup bazama istraživačkih pitanja relevantnih za donošenje politika u BiH (Research Question Bank) koji su definisani kroz saradnju CREDI-a sa institucijama i međunarodnim organizacijama, pristup softverima i drugim alatima za istraživanje (poput mikrosimulacijskih modela), treninge iz specifičnih metoda istraživanja prilagođenih potrebama polaznika, mogućnost angažovanja profesora s vodećih svjetskih univerziteta kao savjetnika (ko-mentora).

Istraživački inkubator je dio InQuire mreže, kroz koju će polaznici osim podrške u dizajniranju prijedloga istraživanja, imati mogućnost da uspostave saradnju sa institucijama i donatorima kao potencijalnim korisnicima rezultata njihovih istraživanja u toku implementacije samog programa. Konačno, polaznici će imati mogućnost korištenja drugih resursa CREDI centra, uključujući pomoć u prikupljanju podataka na terenu, te mogućnost dodatnog angažmana na drugim projektima CREDI-a svim zainteresiranim kandidatima. Program podrške je u prvoj polovini 2021. godine prvi put implementiran i uspješno je završen rad sa prvom generacijom polaznika o čemu više informacija možete saznati na [www.inquire.ba](http://www.inquire.ba).

Ovim putem pozivamo sve zainteresirane kandidate da popune formu za registraciju kako bi bili pozvani na Dan otvorenih vrata koji će se organizovati on-line 13.10.2021. godine u terminu 15:00-16:00, a u okviru kojeg planiramo prezentirati cjelokupan program, način prijave, program stipendiranja, te pružiti mogućnost zainteresiranim kandidatima da postavljaju pitanja.

Forma za registraciju nalazi se na sljedećem linku: <https://docs.google.com/forms/d/e/1FAIpQLSeh8cyB1QVag073AxAwAz1-eDROaVJfzu-9bupq4Hi47erIxA/viewform?usp=sf_link>

Za sve dodatne informacije možete posjetiti web-stranicu: [www.inquire.ba](http://www.inquire.ba) ili nas kontaktirati putem e-maila: [inquire@credi.ba](mailto:inquire@credi.ba) ili na broj telefona 033/205-859.